На основу члана 9. Закона о комуналним делатностима („Службени гласник РС" број 88/2011, 104/2016 и 95/2018), члана 4. и 12. Закона о јавно-приватном партнерству и концесијама ("Службени гласник РС", бр. 88/2011, 15/2016 и 104/2016) и члана 37. Статута Града Ниша („Службени лист града Ниша" број 88/2008, 143/2016 и 18/2019),

Скупштина Града Ниша на седници одржаној дана \_\_\_\_\_\_. године, донела је

**О Д Л У К У**

**О ПОКРЕТАЊУ ПОСТУПКА ЗА ПОВЕРАВАЊЕ ОБАВЉАЊА КОМУНАЛНЕ ДЕЛАТНОСТИ ГРАДСКОГ И ПРИГРАДСКОГ ПРЕВОЗА ПУТНИКА НА ТЕРИТОРИЈИ ГРАДА НИША**

Члан 1.

Град Ниш ће обављање комуналне делатности градског и приградског превоза путника на територији Града Ниша обезбедити у складу са одредбама Закона о комуналним делатностима и Закона о јавно-приватном партнерству и концесијама, по пројекту јавно-приватног партнерства.

Члан 2.

Поступак јавно-приватног партнерства покреће и спроводи ЈКП Дирекција за јавни превоз Града Ниша Ниш, као јавно тело, у складу са Законом о јавно-приватном партнерству и концесијама.

Члан 3.

ЈКП Дирекција за јавни превоз Града Ниша је дужно да као јавно тело предложи све потребне акте, прибави неопходне сагласности и предузме све друге радње прописане Законом о јавно-приватном партнерству и концесијама у циљу реализације пројекта.

Члан 4.

Ова Одлука ступа на снагу осмог дана од дана објављивања у „Службеном листу Града Ниша".

Број:

У Нишу, године

**СКУПШТИНА ГРАДА НИША**

Председник

Мр Раде Рајковић

О б р а з л о ж е њ е

Правни основ за доношење наведене Одлуке је члан 9. Закона о комуналним делатностима („Службени гласник РС" број 88/2011, 104/2016 и 95/2018), којим је прописано да се на поступак поверавања обављања комуналне делатности чије се финансирање обезбеђује из буџета јединице локалне самоуправе, односно чије се финансирање обезбеђује у целости или делимично наплатом накнаде од корисника комуналних услуга, примењују одредбе закона којима се уређује јавно-приватно партнерство и концесије.

Законом о јавно-приватном партнерству и концесијама ("Службени гласник РС", бр. 88/2011, 15/2016 и 104/2016), у члану 4. регулисано је да јавно тело, поред осталих, може бити јавно предузеће, док је чланом 12.прописано да јавна тела имају право да самостално покрену поступак реализације пројекта ЈПП из своје надлежности, као и да закључују јавне уговоре са свим правним или физичким лицима, као и да закључују споредне или повезане споразуме.

Циљ доношења Одлуке о покретању поступка за поверавање обављања комуналне делатности градског и приградског превоза путника на територији Града Ниша је обезбеђивање континуираног обављања комуналне делатности градског и приградског превоза путника на територији Града Ниша, с обзиром да 31.08.2019. године, односно 31.01.2020. године, истиче важење јавних уговора о јавно-приватном партнерству закључених на период од пет година, између ЈКП Дирекција за јавни градски превоз Града Ниша Ниш и превозника.

Овом одлуком је ЈКП Дирекција за јавни превоз Града Ниша Ниш одређена за јавно тело и у обавези је да предузме све активности на реализацији пројекта јавно-приватног партнерства и додели јавног уговора.

На наведени нацрт Одлуке прибављено је мишљење Службе за послове Скупштине Града, број 139/2019-22 од 12.04.2019.године

Имајући у виду наведено, Секретаријат за комуналне делатности, енергетику и саобраћај израдио је нацрт одлуке као у диспозитиву.

ГРАДСКА УПРАВА ГРАДА НИША

СЕКРЕТАРИЈАТ ЗА КОМУНАЛНЕ ДЕЛАТНОСТИ,

ЕНЕРГЕТИКУ И САОБРАЋАЈ

СЕКРЕТАР

Владислава Ивковић